– Так. На працягу некалькіх год на баланс РУП ЖКГ паступова перадаваліся камунальныя аб’екты, якімі раней валодалі розныя ўласнікі: дзяржарганізацыі, школы, сельгаспрадпрыемствы. Зараз у нас вельмі вялікая гаспадарка: 184,5 кіламетра водаправода, 46 воданапорных вежаў, 77 артсвідравін, 50 шахтных калодзежаў, 41,1 кіламетра каналізацыйнай сеткі, 25 кацельняў, 50,1 кіламетра цепласетак, 2 станцыі абезжалезвання, столькі ж ачышчальных збудаванняў, дарогі і вуліцы ў сельскіх населеных пунктах. Трымаць яе ў рабочым стане, а многія службы працуюць і днём, і ноччу, задача складаная. Стараемся яе выконваць як мага больш якасна і эфектыўна, за недапрацоўкі загадзя просім у нашых спажыўцоў прабачэння. Хаця, хачу зазначыць, самай вялікай складанасцю для камунальнікаў з’яўляецца работа непасрэдна з людзьмі. Няпроста бывае знайсці ўзаемаразуменне з насельніцтвам, змяніць яго адносіны да навакольнага свету наогул і дзейнасці жыллёва-камунальнай службы ў прыватнасці. У грамадстве ўсё больш з’яўляецца людзей-спажыўцоў, якія жывуць па прынцыпе “мне вінаватыя ўсе, а я нікому нічога”. Таму выкідваюць смецце, дзе прыйдзецца, псуюць камунальную маёмасць і калі ім робяць заўвагу, абураюцца, не хочуць памятаць элементарную ісціну: чыста там, дзе не смецяць.